VENDIM
Nr. 398, datë 9.6.2022

PËR TRAJTIMIN E DISBALANCAVE TË SHKAKTUARA NGA PRODHUESIT ME PËRPARËSI TË ENERGJISË ELEKTRIKE

Në mbështetje të nenit 100 të Kushtetutës dhe të pikës 4, të nenit 99, të ligjit nr. 43/2015, “Për sektorin e energjisë elektrike”, të ndryshuar, me propozimin e ministrit të Infrastrukturës dhe Energjisë, Këshilli i Ministrave

VENDOSI:

I. QËLLIMI I VENDIMIT
Ky vendim përcakton mënyrën e trajtimit të disbalancave të shkaktuara nga prodhuesit me përparësi të energjisë elektrike dhe kostot përkatëse për mbulimin e tyre. 
II. PËRKUFIZIMET
Në këtë vendim termat e mëposhtëm kanë këto kuptime:
1. “Grupi i balancimit”, një grup i përbërë prej dy ose më shumë palëve përgjegjëse balancuese në tregun e energjisë elektrike, që, për qëllim të balancimit, bashkojnë skedulet e tyre dhe matjet nga pikat matëse duke transferuar përgjegjësinë e tyre të balancimit te lideri i grupit të balancimit dhe duke vepruar si palë e vetme përgjegjëse balancuese për shlyerjen e disbalancave.
2. “Lideri i grupit të balancimit”, pala përgjegjëse balancuese, tek e cila pjesëmarrësit e tjerë të grupit balancues kanë transferuar përgjegjësinë e tyre të balancimit. Ai përfaqëson grupin në komunikim, skedulim dhe shlyerjen e disbalancave kundrejt OST sh.a., në përputhje me rregullat e balancimit në fuqi.
3. “Pagesë për prodhimin e matur”, pagesa, bazuar në vlerat e matura të energjisë së prodhuar.
4. “Pagesë për prodhimin e nominuar”, pagesa, bazuar në vlerat e nominuara të programit të prodhimit, në përputhje me rregullat e balancimit në fuqi.
5. “Matje sipas intervaleve të caktuara kohore”, sistem matjeje (tërësia e pajisjeve përbërëse të sistemit të matjes), i aftë të masë, të regjistrojë dhe të transmetojë të dhënat në drejtim të një platforme elektronike në intervale të caktuara kohore, të integruar me sistemin e matjes së OST sh.a., dhe në përputhje me Kodin e Matjes.
III. PARIME TË PËRGJITHSHME
1. Në përputhje me nenin 22.5, të ligjit nr. 7/2017, “Për nxitjen e përdorimit të energjisë nga burimet e rinovueshme”, dhe rregullat e tregut të balancimit, të miratuara nga ERE, prodhuesit me përparësi të energjisë elektrike janë përgjegjës për disbalancat dhe kostot përkatëse që ato shkaktojnë në sistem, në përputhje me rregullat e tregut shqiptar të balancimit të energjisë elektrike, të miratuara nga ERE.
2. Prodhuesit me përparësi të energjisë elektrike, të cilët kanë një kontratë shitblerjeje energjie elektrike me shoqërinë e ngarkuar me detyrimin e shërbimit publik për blerjen e energjisë nga burimet e rinovueshme, nga data 1 prill 2021 janë automatikisht pjesë e Grupit të Balancimit të Operatorit të Energjisë së Rinovueshme (OER). 
3. Prodhuesit e parashikuar në pikën 2 të këtij neni, të pajisur me të dhëna matjeje, sipas intervaleve të caktuara kohore, mund të vendosin për përgjegjësinë e tyre për balancimin, duke zgjedhur një prej opsioneve të mëposhtme:
a) nënshkrimin e një kontrate direkt me OST sh.a., në përputhje me rregullat e balancimit në fuqi;
b) transferimin e përgjegjësisë së tyre balancuese te një grup tjetër balancues, i ndryshëm nga grupi i balancimit OER;

4. Për prodhuesit me përparësi të energjisë elektrike, të cilët për përgjegjësinë e tyre të balancimit kanë zgjedhur opsionet, sipas pikës 3 të këtij kreu, kontrata tip e shitblerjes së energjisë elektrike, e miratuar nga Enti Rregullator i Energjisë, ndryshon nga pagesa për prodhimin e matur në pagesë për prodhimin e nominuar.
IV. OER, LIDER I GRUPIT TË BALANCIMIT
1. Në rolin e tij si lider i grupit të balancimit, OER-ja do të alokojë te prodhuesit me përparësi të energjisë elektrike vlerën neto të faturave mujore të disbalancave në përpjesëtim me prodhimin e matur të energjisë.
2. Në rast se grupi i balancimit ka në përbërje dhe palë të tjera përgjegjëse balancuese, të ndryshme nga prodhuesit me përparësi të energjisë elektrike, atëherë lideri i grupit të balancimit do të alokojë te të gjithë pjesëmarrësit e grupit vlerën neto të faturave mujore të disbalancave, sipas formulës së mëposhtme:



Ku:
 – vlera e faturës së disbalancave për palën përgjegjëse balancuese.
 – fatura neto e disbalancave pozitive dhe negative për liderin e grupit të balancimit,
 – palët përgjegjëse balancuese të grupit të balancimit 
 – sasia e energjisë totale e prodhuar dhe konsumuar (në vlerë absolute) nga të gjithë palët përgjegjëse balancuese të grupit të balancimit të Operatorit të Energjisë së Rinovueshme. 
3. OER-ja në të njëjtën mënyrë do të shpërndajë çdo kosto shtesë nga zbatimi i mekanizmit balancues.
4. Përveç sa më sipër, për shërbimin e balancimit, lideri i grupit të balancimit, Operatori i Energjisë së Rinovueshme do t’u ngarkojë pjesëmarrësve të grupit të balancimit një tarifë për mbulimin e shpenzimeve të këtij shërbimi, e cila përfaqëson kostot e OER-së për njësi lekë/kwh, shumëzuar me energjinë e matur/prodhuar.
5. Pagesa për shërbimin e balancimit do të jetë shuma e vlerës së faturës së disbalancave për palën përgjegjëse balancuese plus tarifën e shërbimit të balancimit, sipas formulës së mëposhtme: 



V. TË TJERA
1. Prodhuesit me përparësi të energjisë elektrike duhet të pajisen me sistem matjeje, sipas intervaleve të caktuara kohore, brenda datës 30.9.2022.
2. Me përfundimin e afatit të parashikuar në pikën 1 të këtij kreu, faturimi për energjinë elektrike të prodhuar nga prodhuesit me përparësi të energjisë elektrike do të bëhet vetëm në përputhje me të dhënat e sistemit të matjes, sipas pikës 5, të kreut 2, të këtij vendimi.
VI. DISPOZITA KALIMTARE
1. Deri në fillimin e veprimtarisë funksionale të OER-së, ngarkohet “Furnizuesi i Tregut të Lirë” sh.a., për kryerjen e detyrave të këtij operatori, të parashikuara në këtë vendim.
2. Brenda 15 (pesëmbëdhjetë) ditëve kalendarike nga hyrja në fuqi e këtij vendimi, në përputhje me pikën 2, të kreut 3, të këtij vendimi, “Furnizuesi i Tregut të Lirë” sh.a. do t’i përcjellë OST sh.a., aneksin “Agregimi i grupit të balancimit”, sipas formatit, që i bashkëlidhet këtij vendimi.
3. Subjektet, që janë shpallur fituese, sipas procedurave konkurruese të përcaktuara në vendimin nr. 349, datë 12.6.2018, të Këshillit të Ministrave, “Për miratimin e masave mbështetëse për nxitjen e përdorimit të energjisë elektrike nga burimet e rinovueshme të diellit dhe të erës, si dhe të procedurave për përzgjedhjen e projekteve për përfitimin e tyre”, negociojnë marrëveshjen e balancimit me blerësin e energjisë elektrike.
4. Ngarkohen prodhuesit me përparësi të energjisë elektrike, “Furnizuesi i Tregut të Lirë” sh.a., Operatori i Sistemit të Transmetimit sh.a., Operatori i Sistemit të Shpërndarjes sh.a., dhe Operatori i Energjisë së Rinovueshme sh.a., për zbatimin e këtij vendimi.
VII. TË FUNDIT
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama
ANEKS

AGREGIMI I GRUPIT TË BALANCIMIT
I nënshkruari, në emër të palëve përgjegjëse balancuese, në vijim:

- Pala përgjegjëse balancuese: “_______________________” ________, shoqëri aksionare ______________, regjistruar në Regjistrin Tregtar të mbajtur pranë Qendrës Kombëtare të Biznesit, me NUIS ___________________, me seli__________________, ______________________________, përfaqësuar nga administratori ___________.

____________________________
Administrator

 ___________________________


Në cilësinë e liderit të Grupit të Balancimit të _____________________, në përputhje më parashikimet e vendimit të Këshillit të Ministrave nr. ______, datë ___.___.2021, ju informon se pjesë përbërëse e këtij grupi janë këto palë përgjegjëse balancuese:

-	Pala përgjegjëse balancuese: “_______________________” ________, shoqëri aksionare ______________, regjistruar në Regjistrin Tregtar të mbajtur pranë Qendrës Kombëtare të Biznesit, me NUIS ___________________, me seli__________________, ______________________________, përfaqësuar nga administratori ___________.

…….

Ky grup balancimi vepron kështu si palë e vetme përgjegjëse balancuese për qëllim të programimit/ skedulimit dhe shlyerjes së detyrimeve financiare. 
Në rast se një palë përgjegjëse balancuese dështon në dërgimin e programit/skedulit të prodhimit të energjisë elektrike, atëherë parashikimi i programimit për këtë palë përgjegjëse balancuese do të bëhet nga lideri i grupit të balancimit.

Pala përgjegjëse balancuese: “_______________________” ________, shoqëri aksionare ______________, regjistruar në Regjistrin Tregtar të mbajtur pranë Qendrës Kombëtare të Biznesit, me NUIS ___________________, me seli__________________, ______________________________, përfaqësuar nga administratori ___________.

____________________________
Administrator

 ___________________________


Ky konfirmim nënshkruhet në datë ____.____. 2021__________ nga OST sh.a.

Në emër të OST sh.a. konfirmuar nga ________________________ (emri dhe pozicioni)

